Denda RM700, penjara gara-gara lepak ramai-ramai
MIRI : Akibat melepak beramai-ramai di dalam sebuah kondominium dalam
tempoh Perintah Kawalan Pergerakan (PKP), lapan individu termasuk dua wanita
warga China masing-masing didenda RM700 atau penjara sebulan oleh Mahkamah
Majistret di sini semalam.  Majistret Steve Ritikos menjatuhkan hukuman itu selepas semua tertuduh yang
berusia antara 23 hingga 38 tahun itu mengaku bersalah.  Mengikut pertuduhan, kesemua mereka didakwa 
berhimpun bagi maksud sosial dengan melepak  yang melanggar Peraturan 6(1) Peraturan-peraturan
Pencegahan dan Pengawalan Penyakit Berjangkit (Langkah-langkah di Dalam Kawasan
Tempatan Jangkitan) 2020 di dalam sebuah kondominium di Tanjung Lobang pada
12.40 tengah malam, 26 April lalu.  Mereka didakwa mengikut Peraturan 11(1) peraturan sama yang mempuntukkan
hukuman penjara maksimum enam bulan atau denda sehingga RM1,000 atau
kedua-duanya jika sabit kesalahan.  Terdahulu, kesemua tertuduh dalam rayuan masing-masing memohon hukuman
ringan. Bagaimanapun, Timbalan Pendakwa Raya Mohd Fillany Siji memohon mahkamah,
menjatuhkan hukuman setimpal terhadap tertuduh mengambil kira faktor
kepentingan awam yang melebihi kepentingan peribadi, ketika negara sedang
berusaha membendung wabak Covid-19. 
See author's posts
